## El Consell denuncia que la Comunitat Valenciana és la segona autonomia pitjor finançada pel Govern central en polítiques actives d’ocupació

*** La Generalitat lamenta el repartiment desigual de fons que agreuja la bretxa amb altres territoris
* El secretari autonòmic d’Ocupació reclama “criteris objectius i transparents” basats en població activa i desocupació**

El secretari autonòmic d’Ocupació i director general de Labora, Antonio Galvañ, ha denunciat que el sistema de distribució de fons del Govern central, a través del Servici Públic d’Ocupació Estatal (SEPE), “torna a situar la Comunitat Valenciana entre els territoris més perjudicats d’Espanya” la qual cosa dificulta la posada en marxa de polítiques actives d’ocupació essencials per a persones desocupades, empreses i col·lectius vulnerables.

Galvañ ha informat d’esta situació després de la reunió tècnica mantinguda per a analitzar els indicadors previstos en el PAFED 2025, sobre els quals s’assentarà el repartiment de fons de l’any 2026.

El secretari autonòmic ha assenyalat que, segons l’informe elaborat per Labora, la Comunitat Valenciana continua rebent “un dels finançaments més baixos del país per persona desocupada, la qual cosa la situa com a penúltima autonomia, amb 718 euros per parat, 248 euros menys que la mitjana estatal i 998 euros menys que la comunitat millor finançada”.

“Este repartiment de fons implica que els i les valencianes disposem d’un 139 % menys de recursos disponibles que la resta de les autonomies per a executar polítiques actives d’ocupació”, ha afegit.

El secretari autonòmic ha manifestat que “la Comunitat Valenciana patix un infrafinançament endèmic en matèria d’ocupació que posa en risc la capacitat per a oferir formació, orientació i programes d’inserció laboral que la ciutadania necessita”.

**Repartiment desigual que s’agreuja**

Segons ha explicat el director general de Labora, amb el sistema actual no es tenen en compte criteris bàsics com la població activa, la població desocupada o l’estructura sectorial del territori, “la qual cosa genera un repartiment desigual i perjudicial per a autonomies amb més vulnerabilitat en el mercat laboral”.

En este sentit, la Comunitat Valenciana és l’única autonomia que en els últims tres anys (amb pressupost estatal congelat) ha vist descendir any rere any l’import rebut per persona desocupada, ampliant la bretxa respecte a altres territoris.

Galvañ ha recordat que “les polítiques actives d’ocupació estan dirigides principalment a persones sense treball; per tant, no té sentit que territoris amb més desocupació reben menys recursos”.

**Falta de transparència**

El secretari autonòmic ha destacat també la falta de claredat en la matriu d’indicadors utilitzada per al repartiment de fons del 2025, que va quedar fixat finalment sense aplicar els indicadors de compliment d’objectius (ICO) previstos en el PAFED.

Així, segons ha denunciat Galvañ, les comunitats autònomes no van rebre informació detallada sobre indicadors com a “servici de formació” o “millor combinació de servicis”, ni sobre els resultats propis o de la resta de territoris, a pesar que estes variables van determinar retallades o increments de finançament. A més, la mateixa ministra de Treball i d’Economia Social, Yolanda Díaz, va reconéixer públicament la dificultat per a comprendre la matriu emprada.

El Consell ha recalcat que esta situació “contravé els principis de transparència i equitat que han de regir la distribució de fons públics”.

Fecha: 16/12/2025